Ucraina va închide punctele de trecerea a frontierei pe segmentul transnistrean, necontrolat de autorităţile de la Chişinău şi unde sunt forţe ruseşti. Rada Supremă de la Kiev a adoptat un document prin care recomandă Guvernului să sporească securitatea zonei de frontieră cu regiunea separatistă a Moldovei.



Totodată, documentul prevede şi închiderea hotarului terestru cu Rusia. Procesul ar putea avea loc în decurs de o lună. Recomandarea a fost adoptată cu votul a 261 de deputaţi. În el mai este inclusă şi demarcarea hotarului cu Rusia și amenajarea lui după modelul Uniunii Europene.



Anterior, o decizie similară a fost adoptată de Consiliul de Securitate al Ucrainei, dar ultimul cuvânt în această problemă îl va spune cabinetul de miniştri de la Kiev. Autorităţile ucrainene susţin că în estul ţării sunt aproximativ 20 de mii de militanţi, dintre care mai mult de jumătate provin din Rusia.



De asemenea, Moscova a mobilizat la frontiera cu Ucraina 16 mii de ostaşi. Acestora li se adaugă 22 de mii de soldaţi dislocaţi în Crimeea ocupată şi încă aproximativ 3,5 mii din regiunea transnistreană.